L 212/2
EL
Επίσημη Εφημερίδα της Ευρωπαϊκής Ένωσης
29.8.2023
(5)
Η Αργεντινή περιλαμβάνεται στο παράρτημα XIV ως τρίτη χώρα από την οποία επιτρέπεται η είσοδος στην Ένωση φορτίων νωπού κρέατος και προϊόντων με βάση το κρέας πουλερικών και πτερωτών θηραμάτων, με καταληκτική ημερομηνία την 28η Φεβρουαρίου 2023 λόγω της εκδήλωσης εστίας υψηλής παθογονικότητας γρίπης των πτηνών (HPAI).
Η Αργεντινή περιλαμβάνεται επίσης στο παράρτημα XV ως τρίτη χώρα από την οποία επιτρέπεται η είσοδος στην Ένωση φορτίων προϊόντων με βάση το κρέας πουλερικών και πτερωτών θηραμάτων, τα οποία έχουν υποστεί την επεξεργασία μετριασμού του κινδύνου Δ σύμφωνα με το παράρτημα XXVI του κατ’ εξουσιοδότηση κανονισμού (ΕΕ) 2020/692.
(6)
Στις 10 Αυγούστου 2023 η Αργεντινή υπέβαλε στην Επιτροπή επικαιροποιημένες πληροφορίες σχετικά με την επιδημιολογική κατάσταση στην επικράτειά της όσον αφορά τις εστίες υψηλής παθογονικότητας γρίπης των πτηνών οι οποίες επιβεβαιώθηκαν σε πτηνοτροφικές εκμεταλλεύσεις μεταξύ της 28ης Φεβρουαρίου 2023 και της 14ης Ιουνίου 2023, και σχετικά με τα μέτρα που έλαβε για να αποτρέψει την περαιτέρω εξάπλωση της εν λόγω νόσου.
Ειδικότερα, μετά την εκδήλωση των εν λόγω εστιών υψηλής παθογονικότητας γρίπης των πτηνών, η Αργεντινή έθεσε σε εφαρμογή τα μέτρα που προβλέπονται στο άρθρο 38 παράγραφος 2 του κατ’ εξουσιοδότηση κανονισμού (ΕΕ) 2020/692, και συγκεκριμένα: πολιτική εξολόθρευσης για τον έλεγχο και τον περιορισμό της εξάπλωσης της νόσου· κατάλληλο καθαρισμό και απολύμανση μετά την εφαρμογή της πολιτικής εξολόθρευσης στις μολυσμένες πτηνοτροφικές εκμεταλλεύσεις· σχετικό πρόγραμμα επιτήρησης που αποδεικνύει την απουσία της λοίμωξης στους πληθυσμούς που διατρέχουν κίνδυνο.
(7)
Η Επιτροπή αξιολόγησε τις πληροφορίες που υπέβαλε η Αργεντινή και κατέληξε στο συμπέρασμα ότι οι εν λόγω εστίες υψηλής παθογονικότητας γρίπης των πτηνών έχουν εκριζωθεί και ότι δεν υπάρχει πλέον κανένας κίνδυνος που να συνδέεται με την είσοδο στην Ένωση φορτίων νωπού κρέατος και προϊόντων με βάση το κρέας πουλερικών από την Αργεντινή, από την οποία απαγορευόταν η είσοδος των εν λόγω προϊόντων στην Ένωση.
(8)
Το Ηνωμένο Βασίλειο κοινοποίησε στην Επιτροπή την εκδήλωση τριών εστιών υψηλής παθογονικότητας γρίπης των πτηνών σε πουλερικά στη Σκωτία, στα διαμερίσματα Aberdeenshire (2) και Dumfries and Galloway (1), οι οποίες επιβεβαιώθηκαν στις 14 Αυγούστου 2023 με εργαστηριακή ανάλυση (RT-PCR).
(9)
Κατόπιν της εκδήλωσης αυτών των πρόσφατων εστιών υψηλής παθογονικότητας γρίπης των πτηνών, οι κτηνιατρικές αρχές του Ηνωμένου Βασιλείου καθόρισαν απαγορευμένες ζώνες ακτίνας τουλάχιστον 10 km γύρω από τις πληγείσες εγκαταστάσεις και εφάρμοσαν πολιτική εξολόθρευσης με σκοπό τον έλεγχο της παρουσίας της υψηλής παθογονικότητας γρίπης των πτηνών και τον περιορισμό της εξάπλωσης της εν λόγω νόσου.
(10)
Το Ηνωμένο Βασίλειο υπέβαλε στην Επιτροπή πληροφορίες σχετικά με την επιδημιολογική κατάσταση στην επικράτειά του και σχετικά με τα μέτρα που έλαβε για την πρόληψη της περαιτέρω εξάπλωσης της υψηλής παθογονικότητας γρίπης των πτηνών.
(11)
Οι πληροφορίες αυτές αξιολογήθηκαν από την Επιτροπή.
Η Επιτροπή θεωρεί ότι, λόγω της κατάστασης της υγείας των ζώων στις περιοχές που υπόκεινται σε περιορισμούς που έχουν καθοριστεί από τις κτηνιατρικές αρχές του Ηνωμένου Βασιλείου, θα πρέπει να ανασταλεί η είσοδος στην Ένωση φορτίων πουλερικών, ζωικού αναπαραγωγικού υλικού πουλερικών και νωπού κρέατος πουλερικών και πτερωτών θηραμάτων από τις εν λόγω περιοχές, προκειμένου να προστατευθεί το υγειονομικό καθεστώς της Ένωσης.
(12)
Οι Ηνωμένες Πολιτείες υπέβαλαν επικαιροποιημένες πληροφορίες σχετικά με την επιδημιολογική κατάσταση στην επικράτειά τους όσον αφορά την υψηλής παθογονικότητας γρίπη των πτηνών, η οποία οδήγησε στην αναστολή της εισόδου ορισμένων προϊόντων στην Ένωση, όπως ορίζεται στα παραρτήματα V και XIV του εκτελεστικού κανονισμού (ΕΕ) 2021/404.
(13)
Ειδικότερα, οι Ηνωμένες Πολιτείες υπέβαλαν επικαιροποιημένες πληροφορίες σχετικά με την επιδημιολογική κατάσταση στην επικράτειά τους σε σχέση με τρεις εστίες υψηλής παθογονικότητας γρίπης των πτηνών σε ορισμένες πτηνοτροφικές εκμεταλλεύσεις στις πολιτείες Nevada, New York και South Dakota, οι οποίες επιβεβαιώθηκαν μεταξύ 17ης Οκτωβρίου 2022 και 22ας Μαρτίου 2023.
(14)
Οι Ηνωμένες Πολιτείες υπέβαλαν επίσης πληροφορίες σχετικά με τα μέτρα που είχαν λάβει για να αποτρέψουν την περαιτέρω εξάπλωση της νόσου.
Ειδικότερα, μετά την εκδήλωση αυτών των εστιών της υψηλής παθογονικότητας γρίπης των πτηνών, οι Ηνωμένες Πολιτείες εφάρμοσαν πολιτική εξολόθρευσης για τον έλεγχο και τον περιορισμό της εξάπλωσης της νόσου, και ολοκλήρωσαν επίσης τα αναγκαία μέτρα καθαρισμού και απολύμανσης μετά την εφαρμογή της πολιτικής εξολόθρευσης στις πληγείσες πτηνοτροφικές εκμεταλλεύσεις στην επικράτειά τους.